Incumbensa Ivo Frei e consutsignaders pertuccont catalog da mesiras per igl augment dall'attractivitad dalla vischnaunca

(Consutsignaders: Bearth Remo, Berni Jan, Bertogg Julian, Bianchi Gian Marco, Caderas Bruno, Caduff Anita, Caduff Christian, Cajochen Ursin, Camenisch Marcus, Candinas Daniel, Capaul Ivo, Cavigelli Tarcisi, Cola Annette, Dalbert Jeannette, Derungs Carisch Mathilda, Duff-Cavegn Rita, Elvedi Flavio, Frei Ivo, Gabriel Gierina, Gschwend Malin Anna, Hohl Michal, Montalta Manuel, Quinter Claudio, Vieli Kurt)

Inoltrau alla sesida dil parlament communal dils 17 da matg 2022.

Incumbensa (text original per tudestg)

Der Gemeindevorstand wird beauftragt einen konkreten Massnahmenkatalog für die nächsten 1 bis 5 Jahre (kurzfristig: 1 Jahr, mittelfristig 3 Jahre und langfristig 5 Jahre) zur Vermarktung und Attraktivitätssteigerung der Wohngemeinde Ilanz/Glion mit seinen Fraktionen zu erarbeiten und dem Parlament vorzulegen. Insbesondere betrifft dies folgende Bereiche:

Vermarktung von Ilanz/Glion mit seinen Fraktionen als äusserst attraktive Bündner Wohngemeinde

Gewinnung von Rückkehrern und Zweitheimischem

Transformation der Zweitheimischen zu Einheimischen

Ausbau zahlbarer attraktiver Wohnraum für Einheimische

Steigerung der steuerlichen Attraktivität (Umverlagerung/Steuersenkung)

Ausbau schnelles Internet (5G/Up- & Download/Glasfaser)

Ausbau öffentlicher Verkehr von Ilanz/Glion in die Fraktionen

Erhaltung und Ausbau der Grundversorgung (täglicher Bedarf/Gastronomie)

Erhaltung und Ausbau der Bereiche Freizeit, Sport und Kultur

Motivaziun (text original per tudestg)

Die Akzeptanz von dezentralen & flexiblen Arbeitsmodellen hat während der Corona-Zeit sowohl bei den Arbeitgebern wie auch bei den Arbeitnehmern sprunghaft zugenommen. Man spricht von einem anhaltenden, bleibenden Trend. Der Arbeitsmarktradius hat sich dadurch schlagartig vergrössert. Dies wiederum bietet eine grosse Chance für die Bündner Gemeinden den Abwanderungstrend zu stoppen oder gar zu drehen, Rückkehrer zu gewinnen oder Zweitheimische zu Einheimischen zu transformieren.

Das Wirtschaftsforum Graubünden hat zu genau diesem Thema eine Studie durchgeführt und sämtliche Bündner Gemeinden analysiert. Im Bericht zur Studie (datiert 20.März 2022) schneidet die Wohngemeinde Ilanz/Glion äusserst gut ab (Rang 9 von allen Bündner Gemeinden)! Unserer Gemeinde wird grosses Potenzial zugeschrieben, welches es nun zu nutzen gilt (siehe auch Artikel in der SOMEDIA vom 26.04.22).

Risposta dalla suprastonza communala

La suprastonza communala ha priu cun plascher per enconuschientscha il resultat el rapport dil forum economic e constatau che las mesiras ed ils projects dils davos onns sco era las tematicas risguardadas ella planisaziun da legislatura actuala sustegnan e cumpletteschan las fermezias dalla vischnaunca. Schinavon pren l'incumbensa si divers temas ch'ein gia en elaboraziun. Tier il stan dils singuls temas selai il suandont constatar:

Commercialisaziun:

Da principi eis ei da constatar che la vischnaunca Ilanz/Glion paga ensemen cun las vischnauncas vischinas mintg'onn bia daners alla Sursela Turissem SA (STAG) per commercialisar la regiun inclusiv la vischnaunca Ilanz/Glion. La commercialisaziun turistica da nossa vischnaunca ei pia buca l'incumbensa dall'administraziun communala. En stretga collaboraziun cun la STAG ed ulteriurs interessents han ins saviu organisar e realisar ils davos dus onns differentas, bialas occurrenzas grondas sco l'Agrischa 2023, las festivitads da 500 onns stadi liber Treis Ligias, il Städtlilauf a Glion, il marcau d'advent, il marcau da vinars, il Städlifest etc. Cun quellas occurrenzas stupentas ha la preschientscha mediala dalla vischnaunca Ilanz/Glion saviu vegnir promovida. Las occurrenzas ein vegnidas e vegnan sustenidas dalla STAG ton finanzialmein sco era cun agid da persunal.

Per la communicaziun interna ed externa dalla vischnaunca sezza ei vegniu elaborau igl onn 2022 in concept. Biaras mesiras previdas el concept ein gia realisadas. Sco exempels per las mesiras externas, che vegnan mintg'onn ni mintag dus onns realisadas, san vegnir numnadas: la tgira dalla pagina d'internet, las publicaziuns el fegl ufficial Surselva, las communicaziuns da pressa, la surdada dil premi REUNIUN mintga dus onns, il concert all'entschatta digl onn niev dalla kammerphilharmonie grischun cun apero da Daniev, il di da beinvegni pils nievdomicilai eav. Igl onn 2023 ein ulteriuras propostas ord il concept da communicaziun vegnidas realisadas. Ins ha saviu recrutar ina responsabla per la communicaziun, il niev magazin Einmal13 (pli baul Porta Cotschna) ei vegnius lantschaus e la vischnaunca ei dapi uonn era presenta sin las medias socialas. A media tochen liunga vesta eis ei planisau da realisar ulteriuras mesiras ord il concept da communicaziun. Per ils colluvrers ein vegni organisai cuors pertuccont il tema communicaziun interna ed externa, cun agid dil program per la controlla dil temps da lavur san informaziuns vegnir tarmessas spert ed efficient al persunal. Ei vegn organisau tscheinas da persunal, grilladas, surdau cartas da gratulaziun e cartas da regal a caschun da giubileums da lavur. Era sil sectur dalla communicaziun interna sestenta il survetsch da persunal permanent da migliurar la communicaziun interna. Nossa vischnaunca vegn intern sco era extern appreziada sco vischnaunca bein organisada, che funcziunescha bein. Naturalmein dat ei adina puspei persunas, che vesan quei auter sin fundament d'interess privats e motivs persunals.

Ina impurtonta cumponenta dalla communicaziun externa fuorma era il process instradau da sviluppar ina strategia communala. Per restar ina vischnaunca attractiva cun gronda qualitad da viver eis ei indispensabel da saver presentar ina clara visiun, ina bein ponderada strategia ed ina planisaziun a liunga vesta. Quei pretenda ina planisaziun e realisaziun cunscienta. Cun tschentar finamiras strategicas sa la vischnaunca fruntar las sfidas futuras a moda proactiva. Quei sveglia ella populaziun il sentiment da stabilitad e confidonza, lubescha ina planisaziun efficienta dallas ressursas e promova il svilup dalla qualitad da viver en vischnaunca. En rama dil process da strategia sto sco emprem la basa normativa vegnir elaborada e fixada – quei cumpeglia la visiun, la missiun e las valurs fundamentalas da nossa vischnaunca. Silsuenter ston ils camps d'acziun strategics vegnir definai ed enteifer lez il accents principals pil svilup da nossa vischnaunca duront las proximas priodas la legislatura vegnir fixai a moda practicabla.

Carmalar persunas returnadas/secund-indigens:

Da carmalar persunas returnadas/secund-indigens dependa fermamein dall'attractivitad d'ina vischnaunca sco vischnaunca da domicil. Ils facturs che caracteriseschan ina vischnaunca da domicil attractiva ein denton fetg multifars. Spazi da habitar pagabel, qualitad da habitar, implonts da sport e temps liber, purschida culturala, provediment da sanadad, altezia da taglias e taxas, structuras dil gi per affons da scola, pusseivladads da scolaziun, purschida da plazzas da lavur etc. s'audan vitier. Mo cun far reclama per la vischnaunca Ilanz/Glion sco vischnaunca da domicil eis ei buca fatg. Ella reclama ston ferms arguments per la vischnaunca da domicil Ilanz/Glion vegnir accentuai. Bia mesiras per augmentar l'attractivitad dil liug da habitar Ilanz/Glion ein vegnidas realisadas ils davos onns, bia ulteriuras ein planisadas. Cheutier s'audan per exempel il sustegn finanzial dil coworking, la realisaziun dils implonts da sport e temps liber a Fontanivas, la sanaziun dallas plazzas da giug, l'introducziun da structuras dil gi en scola, la modernisaziun permanenta dallas scolas, il sustegn finanzial dallas stizuns dil vitg, il project staziun Glion cun introducziun da trens che partan ni arrivan mintga mes'ura, l'amplificaziun dalla reit da velos, l'introducziun da tempo 30 en pliras fracziuns, ils projects «Areal Maissen, Glion» e «Fistez, Castrisch», il project da turissem «R(h)ein & Rauf» etc. Gest l'introducziun da trens che partan ni arrivan mintga mes'ura entras la Viafier Retica sin la fin 2025 vegn ad augmentar essenzialmein l'attractivitad dalla vischnaunca Ilanz/Glion sco liug da lavur e habitar. Ina proposta interessanta fuss naturalmein era da sbassar la taglia sin entradas e facultad sco quei che numerusas vischnaunca ella regiun han fatg. En vesta alla situaziun finanziala precara dalla vischnaunca Ilanz/Glion ei quei denton buca da responsar actualmein senza cumpensaziun entras igl augment dalla taglia sin immobilias.

Ella Surselva centrala dat ei dapi entgins onns la cuminonza d'interess dils proprietaris da secundas habitaziuns Surselva (IGZWB). Tenor las statutas representa l'uniun ils interess dils proprietaris da secundas habitaziuns ella regiun Surselva (Breil, Sursaissa Mundaun, Lumnezia ed Ilanz/Glion) enviers autoritads, instituziuns publicas ed organisaziuns privatas. Ella s'engascha per ils giavischs dils commembers, en special per taxas e taglias moderatas e per lur diever ligiau ad in intent. L'uniun ei en stretg contact cun la STAG e la vischnaunca Ilanz/Glion. Ella vegn informada regularmein davart ils svilups turistics ella regiun, e la STAG organisescha mintga onn occurrenzas per ils commembers dall'IGZWB alternontamein ellas vischnauncas Breil/Brigels, Sursaissa Mundaun, Lumnezia ni Ilanz/Glion. Perquei fa ei strusch senn, sche la vischnaunca organisescha ulteriuras occurrenzas per proprietaris da secundas habitaziuns. Sco gia menziunau sura dependa la decisiun, sche proprietaris da secundas habitaziuns prendan domicil en nossa vischnaunca, dad auters facturs che d'in aperitiv annual. Dil reminent sustegn la vischnaunca Ilanz/Glion mintg'onn il concert da Daniev dalla kammerphilharmonie grischun ella claustra dallas dominicanas cun ina contribuziun finanziala. L'occurrenza ei fetg populara tier las persunas indigenas sco era tier las proprietarias ed ils proprietaris da secundas habitaziuns e vegn visitada intensivamein. Resuns en caussa ein arrivai stediamein tier la vischnaunca.

Transformaziun da secund-indigens ad indigens:

Tier quei punct sa vegnir renviau allas explicaziuns sut cefra 2. L'attractivitad dalla vischnaunca puncto la grevezia fiscala, l'infrastructura e las activitads socioculturalas ei in factur decisiv per la decisiun da prender domicil. La reducziun dalla taglia sin il gudogn da capital sin plaun cantunal ei stada ina mesira per sustener quella transformaziun. Cun quei argument da pli bassas taglias sin entrada e facultad san vischnauncas sco Laax/Flem/Falera intimar proprietaris da secundas habitaziuns da prender domicil en lur vischnaunca. Il prezi per quei ein cuosts d'immobiilias e tscheins da habitaziuns exorbitants. Vul la vischnaunca dad Ilanz/Glion ir la medema via?

Extensiun spazi da habitar per indigens:

La vischnaunca Ilanz/Glion ei proprietaria da rodund 300 immobilias. Bia baghetgs ston vegnir sanai e procuran per neginas ni fetg paucas entradas. Ils cuosts da manteniment per quels baghetgs ein perencunter aults. La vischnaunca sa nunpusseivel sanar tut ils baghetgs da habitar ch'ella posseda ellas fracziuns, e lu affittar per prezis mudests. Quei surpassass per bia las pusseivladads finanzialas dalla vischnaunca. La vischnaunca sto impunder sias resursas finanzialas cun claras finamiras per sviluppar objects ch'ein d'impurtonza per la politica da construcziun da habitaziuns dalla vischnaunca. La finamira dalla politica da construcziun da habitaziuns dalla vischnaunca sto esser quella da buca finanziar sezza la renovaziun ni la construcziun nova da proprietad da habitar mobein d'anflar partenaris adattai per realisar tals projects. Perquei sto vegnir sclariu, tgei edifecis che san eventualmein vegnir vendi ni consignai a persunas privatas el dretg da construcziun.

En Svizra vegn savens realisau spazi da habitar pagabel cun agid da societads per la construcziun da habitaziuns. Perfin la vischnaunca da Flem ha decidiu alla votaziun dils 9 da zercladur 2024 dad ir quella via. Societads per la construcziun da habitaziuns s'engaschan tenor l'experientscha denton mo en cass da projects en in liug central e naven d'ina certa dimensiun. Per la sanaziun d'ina casa da pliras famiglias cun duas ni treis unitads da habitar san ellas denton buca vegnir motivadas.

 

https://www.wbg-schweiz.ch/ Societad per la construcziun da habitaziuns Svizra, diember e liug da surbaghegiadas cooperativas

Emprema prioritad per la vischnaunca Ilanz/Glion sto pia esser, da promover il svilup da surfatschas da consctrucziun pli grondas. Per quei motiv ha la suprastonza communala mess sissum la gliesta da prioritads la cumpra digl areal Maissen a Glion. Quei areal ei ordvart interessants per la politica da construcziun da habitaziuns dalla vischnaunca, ei cumpleinamein accessibels/aviarts e sa vegnir surbaghegiaus immediatamein. En secunda prioritad duei la surbaghegiada digl areal Fistez a Castrisch cun in mix da fuormas da habitar vegnir accelerada. En cumparegliaziun cun igl areal Maissen ston ins denton spitgar cheu, tochen che la revisiun dalla planisaziun locala ei serrada giu, avon che la planisaziun e realisaziun da quei projects sa vegnir prida enta maun.

Las paucas parcellas da baghegiar en possess dalla vischnaunca, ch'ein aunc disponiblas, figureschan sin la pagina d'internet. La gronda part dil terren da baghegiar ei ferton els mauns da persunas privatas. Cheu vala l'obligaziun da surbaghegiar las parcellas einteifer il temps definau ella lescha cantunala davart la planisaziun dil territori. Entras quell'obligaziun vegn impediu, che terren da baghegiar vegn teniu en reserva sur decennis. En quei connex da menziunar ei era l'iniziativa parlamentara Candinas sin palencau federal, che la vischnaunca Ilanz/Glion sustegn (la vischnaunca Ilanz/Glion ha ella procedura da consultaziun formulau sia posiziun en favur dall'iniziativa Candinas). Ella stipulescha dapli flexibilitad en cass che empremas habitaziuns tenor dretg vegl vegnan sanadas, engrondidas, disfatgas e construidas da niev. La lescha federala davart las habitaziuns secundaras duei vegnir adattada aschia, che novas habitaziuns astgien vegnir scaffidas a caschun dalla sanaziun da empremas habitaziuns tenor dretg vegl. Era en cass che empremas habitaziuns vegnan disfatgas e construidas da niev, duei ei esser pusseivel d'engrondir la surfatscha utilisada principala per 30 pertschien e da scaffir novas habitaziuns e da plazzar tenor liber giudezi il niev baghetg sin la parcella existenta. Il parlament federal ha approbau l'initiativa Candinas.

Ina sfida speciala che s'augmenta discusamein, ch'ei denton problematica per la scarsezia da spazi da habitar per ils indigens, ei la transformaziun d'empremas habitaziuns tenor dretg vegl en secundas habitaziuns. Sch'ins anfla gia oz ina maioritad politica per intervenziuns regulatoricas, ei dubiteivel.

Augment dalla attractivitad fiscala:

Ina pusseivladad, sin la quala era il forum economic fa attent, ei il sbassament dalla taglia sin entradas e facultad cun augmentar il medem mument la taglia sin immobilias. Per quei duvrass ei ina revisiun parziala dalla lescha da taglia. Propostas corrispundentas ein vegnidas renviadas dil parlament communal pliras gadas ils davos dus onns.

Sco la suandonta resumaziun muossa, ha la vischnaunca Ilanz/Glion ensemen cun la vischnaunca Laax la pli bassa tariffa per la taglia sin immobilias. Tut las autras vischnauncas han realisau che la taglia sin immobilias ei in instrument impurtont per saver reducir il pei da taglia general (taglia sin entradas e facultad). Sur la taglia sin immobilias san proprietaris da habitaziuns secundaras ed interpresas grondas sco Migros, Coop, Aldi, Axpo etc., che han buca lur domicil da fatschenta ella vischnaunca, vegnir sfurzai/sfurzadas da contribuir dapli alla finanziaziun dall'infrastructura generala dalla vischnaunca. Da l'autra vart savess il pei da taglia per la taglia sin entradas e facultad, che tut las persunas cun domicil ella vischnaunca Ilanz/Glion ston pagar, vegnir sbassaus (p. ex. sin 90 %) tier entradas tuttina grondas. Quei augmentass claramein l'attractivitad fiscala da nossa vischnaunca per las habitontas ed ils habitonts.

Vischnaunca

Taglia sin entradas e facultad

Taglia sin 
immobilias

Taglia sin midada
da maun

Breil/Brigels

90 %

1.70 ⁰⁄ₒₒ

2 %

Disentis/Mustér

110 %

1.70 ⁰⁄ₒₒ

2 %

Falera

75%

1.25 ⁰⁄ₒₒ

2 %

Flem

70 %

1.20 ⁰⁄ₒₒ

2 %

Ilanz/Glion

100 %

1.00 ⁰⁄ₒₒ

2 %

Laax

50 %

1.00 ⁰⁄ₒₒ

2 %

Lumnezia

100%

1.50 ⁰⁄ₒₒ

2 %

Medel (Lucmagn)

70 %

1.50 ⁰⁄ₒₒ

2 %

Sursaissa Mundaun

100 %

1.50 ⁰⁄ₒₒ

2 %

Stussavgia

105 %

1.70 ⁰⁄ₒₒ

2 %

Sagogn

105 %

1.50 ⁰⁄ₒₒ

2 %

Schluein

50 %

1.50 ⁰⁄ₒₒ

2 %

Sumvitg

105 %

1.30 ⁰⁄ₒₒ

2 %

Tujetsch

95 %

1.50 ⁰⁄ₒₒ

2 %

Trun

105 %

1.50 ⁰⁄ₒₒ

2 %

Val S. Pieder

100 %

2.00 ⁰⁄ₒₒ

2 %

Cefras 2022 digl uffeci da vischnauncas Grischun

En vesta al grond basegn d'investiziun dalla vischnaunca Ilanz/Glion duront ils proxims 15 entochen 20 onns eis ei illusoric da crer, ch'ins sappi sbassar il pei da taglia sulettamein cun exercezis da spargn. Talas activitads massan sfurzadamein sin donn e cuost dalla qualitad da viver en nossa vischnaunca.

Engrondiment dalla reit d'internet spert:

Igl onn 2021 ha la regiun Surselva terminau in concept per l'avertura dall'entira regiun cun bindel ultralartg UHB (Ultrahochbreitband), il qual cuntegn ina survesta dallas infrastructuras localas actualas dad UHB, ina gliesta dils deficits d'infrastructura dad UHB sco era ina planisaziun da finanzas. Ils criteris cheutier vegnan ord il concept da promoziun «Ultrahochbreitband Graubünden» approbaus dalla regenza dil cantun Grischun. Il project ei pil mument denton bloccaus pervia dalla inquisiziun instradada la fin 2020 dalla CUMCO (WEKO) arisguard igl engrondiment dalla reit da fibras da veider entras la Swisscom. Per quei motiv eruescha la regiun Surselva actualmein ils cuosts per in engrondiment dalla reit che vegn purtaus dallas vischnauncas. Sche quella via ei finanzialmein purtabla, ei oz aunc aviert.

Augment dalla purschida dil traffic public:

La construcziun nova dalla staziun a Glion ei in impurtont pass per augmentar la purschida dil traffic public ella vischnaunca Ilanz/Glion. Cun il niev implont da Park & Ride a Pendas duein aunc dapli persunas vegnir animadas da midar sin il tren per il viadi al liug da lavur. La nova staziun e plazza d'autos da posta possibiliteschan ina midada efficienta dils passagiers e da realisar meglier il tact da mes'ura. La Viafier retica vul introducir il tact da mes'ura sin la fin digl onn 2025. Cun quei ei era l'amplificaziun dallas colligiaziuns cun ils autos da posta els vitgs en planisaziun. El marcau da Glion ein las lingias dils autos da posta vegnidas repartidas aschia che tut ils quartiers impurtonts (Schlifras, Via Santeri, Porta Sura, Via S. Clau Sura, Spital) ein contonschibels cun ils cuors regulars dils auto da posta, aschia che lez surprendan aschi da dir la funcziun d'in bus local. Las novas fermadas vegnan construidas tenor ils basegns da persunas cun impediments. AutoDaPosta Grischun planisescha da midar il proxim temps sin bus electrics. La nova plazza d'autos da posta vegn construida cun l'infrastructura ch'in menaschi electric pretenda.

Avon che scaffir novas purschidas da mobilitad, ston ins ussa spitgar co las colligiaziuns dils autos da posta ellas fracziun vesan ora cun l'introducziun dil tact da mes'ura. Suenter san ins tut tenor basegns examinar pli exact concepts da mobilitad sco mybuxi ella regiun d'Ursera (https://mybuxi.ch/).

Manteniment provediment da basa:

Da principi eis ei buca l'incumbensa dalla vischnaunca Ilanz/Glion da surprender e menar menaschis commercials. Nua ch'il basegn ed iniziativas ein avon maun, ei la vischnaunca promta da sustener projects cun metter a disposiziun localitads per cundiziuns fetg favoreivlas ni cun prestar ina finanziaziun da partenza. Exempels per quei ein las stizuns dil vitg a Ruschein ed a Siat sco era las ustrias a Pigniu ed a Luven. Era il coworking 7130 e la valurisaziun dalla surfatscha da commerci el baghetg vest dalla staziun ein exempels, co la vischnaunca sa contribuir alla amplificaziun dil provediment da basa. Per novas purschidas drov'ei denton l'iniziativa privata.

Per promover l'economia cun mesiras maunca il mument la basa legala sin scalem communal. Iniziativas privatas vegnan oz sustenidas pli u meins tenor giudicament liber entras la suprastonza communala. Perquei eis ei da ponderar sche la vischnaunca Ilanz/Glion duei buca relaschar ina lescha davart la promoziun dall'economia communala, ella quala ils criteris generals per sustener ils menaschis en moda punctuala e subsidiara vegnan fixai. Autras vischnauncas sco Landquart ni Cuera disponan oz gia d'ina tala lescha.

Temps liber, sport, cultura:

En quei sectur vegn gia oz fatg bia. Numerusas uniuns ed instituziuns da cultura vegnan sustenidas finanzialmein sin basa dalla lescha da cultura e sin basa dalla lescha per promover la sanadad, prevenziun ed il sport. Exempels ein il Museum Regiunal Surselva, il Cinema sil Plaz, ils chors, la musica dil marcau, clubs da ballapei, beachvolleyball, uniuns da sport d'unviern etc. Sin igl areal da sport e temps liber Fontanivas vegn construiu il proxim temps in pumptrack, in skatepark ed in plaz da ballapei artificial. Tier las visiuns a liunga vesta quentan la realisaziun dil concept per il svilup dallas plazzas da giug, la realisaziun dad in niev local da giuventetgna, il project spazi da recreaziun Pendas, il project «R(h)ein & Rauf» e la promoziun permanenta dil sport e dalla cultura ch'ei fixada ella lescha. Era il manteniment current dallas sendas da viandar ed il menaschi e la finanziaziun dil bogn aviert Ilanz/Glion s'audan vitier. Ultra da quei vegnan mintg'onn numerusas occurrenzas sustenidas finanzialmein dalla vischnaunca sco il Städtlifest, il Städtlilauf a Glion, las numerusas fieras, differents concerts (concerts da Nadal e Daniev a Luven, Siat ed ella claustra a Glion) ed occurrenzas ellas fracziun (p.ex. via da glischs Frundsberg a Ruschein).

In ulteriur enrihament el sectur temps liber e cultura ei la nova biblioteca communala, la quala la vischnaunca sustegn finanzialmein cun ina contribuziun annuala considerabla.

Ell'annexa ei ina tabella cun ina survesta dallas mesiras a cuorta vesta, per part realisadas, a media vesta ed a liunga vesta aschuntada. La tabella fa buca valer dad esser cumpletta. La survesta muossa denton ch'ils temas ein fetg differents arisguard cumplexitad, temps necessari per tractar els, brisanza politica ed arisguard la damonda dalla responsabladad communala. Ultra da quei exista buc en mintga camp tematic in basegn d'agir. Perquei duei il catalog da mesiras prender si las iniziativas existentas ed emplenir las largias ch'ein avon maun. En singuls secturs, nua ch'il know-how ell'administraziun ei buc avon maun, drov'ei resursas externas.

Proposta

Sin fundament dallas explicaziuns precedentas e sebasond sin art. 31 e 32 dall'ordinaziun dil parlament fa la suprastonza communala la proposta da liquidar l'incumbensa Frei.

	Ilanz/Glion, ils 13 d'uost 2024	Suprastonza communala Ilanz/Glion

2

1